b'\n_START_ARTICLE_\nJan Tore Sanner\n_START_SECTION_\nFamiliebakgrunn og utdannelse\n_START_PARAGRAPH_\nJan Tore Sanner er s\xc3\xb8nn av professor Tore Sanner (1935\xe2\x80\x93) og barnevernspedagog Nina B\xc3\xbclow-Nielsen (1937\xe2\x80\x93). Han har studiekompetanse fra 1984 og eksamen i markedsf\xc3\xb8ringsledelse fra Handelsh\xc3\xb8yskolen BI fra 1987. Han har ogs\xc3\xa5 grunnfag i markedskommunikasjon fra Westerdals reklameskole fra 1989, grunnfag i markeds\xc3\xb8konomi fra Norges Markedsh\xc3\xb8yskole fra 1994 og informasjonskurs fra Forsvarets h\xc3\xb8gskole fra 2011. _NEWLINE_Sanner er gift med journalist Solveig Barstad (1966\xe2\x80\x93), kjent som programleder for TV 2 hjelper deg og God morgen, Norge!. Paret traff hverandre da de begge var aktive i Unge H\xc3\xb8yre i 1980-\xc3\xa5rene. Sanner er dermed svigers\xc3\xb8nn av jordskiftedommer Helge Barstad (1928\xe2\x80\x932012) og svoger av etatsjef Hilde Barstad (1961\xe2\x80\x93), som begge ogs\xc3\xa5 har v\xc3\xa6rt H\xc3\xb8yre-politikere.\n_START_SECTION_\nPolitisk arbeid\n_START_PARAGRAPH_\nHan var varamedlem av B\xc3\xa6rum kommunestyre 1983\xe2\x80\x931989. Han var valgkampsekret\xc3\xa6r for B\xc3\xa6rum H\xc3\xb8yre i forkant av stortingsvalget i 1985 og formann i B\xc3\xa6rum Unge H\xc3\xb8yre 1985\xe2\x80\x931986. Videre var han politisk sekret\xc3\xa6r i Unge H\xc3\xb8yre 1986\xe2\x80\x931987, formann i Akershus Unge H\xc3\xb8yre 1987\xe2\x80\x931988 og politisk sekret\xc3\xa6r i Akershus H\xc3\xb8yre 1987\xe2\x80\x931988. I 1988 ble han valgt til 2. nestleder i Unge H\xc3\xb8yre, og han var deretter leder i \xc3\xa5rene 1990\xe2\x80\x931994. I egenskap av disse vervene var Sanner medlem av H\xc3\xb8yres sentralstyre 1988\xe2\x80\x931994 og arbeidsutvalg 1990\xe2\x80\x931994._NEWLINE_Sanner var 1. vararepresentant til Stortinget fra Akershus 1989\xe2\x80\x931993, og m\xc3\xb8tte fast p\xc3\xa5 Stortinget for statsr\xc3\xa5d Kaci Kullmann Five 1989\xe2\x80\x931990. Sanner var da medlem av Stortingets forbruker- og administrasjonskomit\xc3\xa9. I 1993 ble han valgt inn p\xc3\xa5 eget mandat, og var medlem av Stortingets kirke-, utdannelses- og forskningskomit\xc3\xa9 frem til 1997. I \xc3\xa5rene 1997\xe2\x80\x932001 var han nestleder i Stortingets energi- og milj\xc3\xb8komit\xc3\xa9, og har v\xc3\xa6rt medlem av Stortingets finanskomit\xc3\xa9 og Stortingets valgkomit\xc3\xa9 siden 2001. Sanner var for\xc3\xb8vrig medlem av Stortingets utvidede utenrikskomit\xc3\xa9 2001\xe2\x80\x932005. Sanner har v\xc3\xa6rt H\xc3\xb8yres parlamentariske nestleder siden 2001._NEWLINE_Sanner var formann i B\xc3\xa6rum H\xc3\xb8yre 1998\xe2\x80\x932000 og 1. nestleder i Akershus H\xc3\xb8yre 2001\xe2\x80\x932005. Under H\xc3\xb8yres landm\xc3\xb8te i 2004 ble han valgt til partiets 2. nestleder etter Per-Kristian Foss, som samtidig ble valgt til 1. nestleder. Sanner ble senere valgt til ny 1. nestleder etter Foss i 2008. Sanner var leder i B\xc3\xa6rum H\xc3\xb8yre 1998\xe2\x80\x932000 og 1. nestleder i Akershus H\xc3\xb8yre 2001\xe2\x80\x932005, og ledet programkomiteen som la frem forslag til H\xc3\xb8yres valgprogram for stortingsperioden 2005\xe2\x80\x932009._NEWLINE_Han var styreformann ved Henie Onstad kunstsenter 2000\xe2\x80\x932002, og har deltatt i en rekke offentlige utvalg.\n_START_SECTION_\nUtmerkelser\n_START_PARAGRAPH_\nSanner ble tildelt Dysleksiprisen av Telemark fylkeslag av Dysleksiforbundet i 1997.'